ועדת הכספים, כנסת 17, פרוטוקול מספר 282, 2007-01-15 12:10

יעקב ליצמן: בוקר טוב, אני מתכבד לפתוח את הישיבה.

טליה דולן: ביוני 2000 נחתם הסכם בין ממשלת מדינת ישראל לבין הבנק האירופי, הסכם מסגרת שמדבר על השקעות הבנק האירופי בישראל.

טליה דולן: בין השאר, בסעיף 3 לאותו הסכם, נקבע שריבית בכל התשלומים האחרים המגיעים לבנק ביחס לפעולות שנעשו בהתאם להסכם זה, בנכסיו והכנסותיו, יהיו פטורים ממס בישראל.

טליה דולן: זה ההסכם שנחתם בין ממשלת ישראל לבנק האירופי בהמלצתו, בטיפולו, בעבודתו של החשב.

טליה דולן: ההסכם הזה נחתם ב-2000, אושרר לאחרונה ב-7 בדצמבר 2006 ומה שאנו מבקשים מוועדת הכספים פה זה להכניס את ההסכם שכרגע קיים במישור הבין לאומי בין ממשלת ישראל לבנק האירופי, להכניסו לדין הפנימי באמצעות צו שבו שר האוצר מכריז שהריבית שמשתלמת לבנק שפועל בשם המדינות החברות באיחוד האירופי ובשבילן, הוא מכיר בבנק הפועל בשם המדינות של האיחוד האירופי ובשבילן, ואז לפי סעיף בפקודת מס הכנסה- -

מרב תורג'מן: זה להכיר בבנק שהוא בעצם מדינת חוץ.

טליה דולן: ממש לא.

טליה דולן: סעיף 9(10) לפקודת מס הכנסה קובע שכבר היום פטורה ממס ריבית המשתלמת למדינת חוץ או למי ששר האוצר באישור ועדת הכספים של הכנסת הכיר בו כפועל בשם מדינת חוץ או בשבילה.

טליה דולן: הבנק פועל בשם 27 המדינות החברות באיחוד האירופי.

סמדר אלחנני: האם אזרח ישראלי יכול לקנות אגרות חוב של הבנק הזה, והאם הוא יהיה פטור?

טליה דולן: כן.

טליה דולן: סעיף 9(10) לפקודה קובע כבר היום שריבית המשתלמת למדינת חוץ פטורה ממס בישראל, כלומר אם אני קונה אגרת חוב של אמריקה, היא פטורה ממס בישראל.

יעקב ליצמן: מי בעד צו מס הכנסה (הכרה בבנק האירופי להשקעות כפועל בשם מדינת חוץ ובשבילה), התשס"ז-2006?

יעקב ליצמן: מי נגד?

יעקב ליצמן: מי נמנע?

יעקב ליצמן: אושר.